Ο **SUPER 3** είναι ο δημοφιλέστερος σύνδεσμος φιλάθλων του Άρη Θεσσαλονίκης με πάνω από 35 χρόνια παρουσία στον οπαδικό χάρτη της Ελλάδας

Ιστορία
-------

Ιδρύθηκε το 1988, από μια ομάδα φίλων ηλικίας 25-30 ετών, στο κέντρο της Θεσσαλονίκης. Η αφορμή της ίδρυσης του συνδέσμου ήταν η ανεπαρκής οργάνωση, που χαρακτήριζε τότε τους Αρειανούς οπαδούς και η ανάγκη ανανέωσης των παλιών συνδέσμων τους. Το ίδιο έτος εγκαινιάστηκε επίσημα με την πρώτη του εκδρομή στη Δράμα στις 11 Σεπτεμβρίου 1988, όπου η ομάδα αντιμετώπιζε την τοπική Δόξα. Αρχικά στεγάστηκε επί της ιστορικής *Τσιμισκή 32Β*, στην *καρδιά* της πόλης (πλατεία Αριστοτέλους). Το όνομα του συνδέσμου προέρχεται από τα αρχικά της φράσης "Σύνδεσμος Οργανωμένων ΥΠΕΡασπιστών (Άρη) (Θύρας) 3", στη λατινική τους εκδοχή και το σύμβολό του είναι το πλέον χαρακτηριστικό μπουλντόγκ, πυ συμβολίζει την πίστη και την αφοσίωση.

Σύνδεσμοι σε Ελλάδα και εξωτερικό
---------------------------------

Ο SUPER3 δεν άργησε να δείξει τη δυναμική του, καθώς άνοιξε γρήγορα και το πρώτο του παράρτημα στον Εύοσμο, το 1990. Το πρώτο επαρχιακό παράρτημα ξεκινάει να λειτουργεί στη Γουμένισσα (1993), από όπου καταγόταν ένας εκ των ιδρυτικών μελών του συνδέσμου, ο Δημήτρης Παπαδόπουλος, γνωστότερος στις τάξεις των οπαδών του Άρη με το παρατσούκλι *Μπρούνο*, με πολλά παραρτήματα να ακολουθούν (π.χ. στη Δράμα, στα Γιαννιτσά, στα Χανιά, στην Αλεξάνδρεια και στην Κατερίνη το 1994). Επίσης, το 1993 ιδρύθηκε ο *SUPER3 Ανατολικής Θεσσαλονίκης,* ο οποίος αρχικά στεγάστηκε σε ένα ημιϋπόγειο στην περιοχή Χαριλάου. Αργότερα, ο σύνδεσμος έφυγε από τη *Τσιμισκή 32Β* μεταφέροντας τα κεντρικά του γραφεία σε ένα ημιϋπόγειο επί της οδού Γεωργίου Σεφέρη στην περιοχή Χαριλάου. Εκεί, έμεινε για πολλά χρόνια, ώσπου ξαναμεταφέρθηκε σε χώρο του Γηπέδου Κλεάνθης Βικελίδης επί της οδού Παπαναστασίου. Τέλος, το 2018 -και όταν ο σύνδεσμος συμπλήρωσε αισίως τα 30 συναπτά έτη λειτουργίας- μετακόμισε για τελευταία φορά τα κεντρικά του γραφεία σε μονοκατοικία επί της οδού Λευκωσίας 5, πάλι στην περιοχή της Χαριλάου. Ενδεικτικά λειτουργούν 2 παραρτήματα του συνδέσμου στη Γερμανία (Στουτγκάρδη και Χαϊλιγκενχάους), ενώ λειτουργεί και ένας *Παγκύπριος SUPER 3* στη Λευκωσία, ο οποίος καλύπτει συνολικά τη Μεγαλόνησο.

Αξιοσημείωτα παραρτήματα του συνδέσμου υπήρξαν αυτά του Βότση, της Καλαμαριάς (1999-2017) και της Νεάπολης (1998-2017). Όλα σταμάτησαν τη λειτουργία τους το 2017, όταν και εφαρμόστηκε ο περίφημος *νόμο Κοντονή*. Ένας νόμος, που έφερε η κυβέρνηση Αλέξη Τσίπρα και είχε ως στόχο να δώσει τέλος στη "οπαδική βία" και έκανε δύσκολη τη λειτουργία συνδέσμων οπαδών. Ο νόμος επικρίθηκε αργότερα για την αποτελεσματικότητά του.

Δραστηριότητες
--------------

Κατά την περίοδο της "αναγέννησης του Άρη (2007-2011)", ο SUPER 3 ήταν πολύ δυνατός. Αυτό αποδεικνύεται και από την εκδρομή που διοργάνωσε στο ΟΑΚΑ, για τον τελικό του κυπέλλου Ελλάδος του 2010. Η κάθοδος αυτή των οπαδών του Άρη, δημιούργησε ρεκόρ όσον αφορά τη μαζικότερη μετακίνηση οπαδών στην Ελλάδα, με ένα πλήθος περίπου 30.000 ατόμων να ακολουθεί την ομάδα στην Αθήνα με κάθε μέσο. Αξιοσημείωτες είναι επίσης οι εκδρομές στο Μόναχο το 1989, στην Σαραγόσα το 1990, στο Τορίνο το 1993, στη Γενεύη το 1999, στο Σαρλερουά το 2006, στη Σαραγόσα και το Μόναχο το 2007, στη Βιέννη το 2010, τη Μαδρίτη το ίδιο έτος και στο Μάντσεστερ το 2011. Οι οργανωμένοι οπαδοί του Άρη είναι αδελφοποιημένοι με τους οπαδούς της Μπορούσια Ντόρτμουντ του συνδέσμου *The Unity*. Διατηρούν επίσης καλές σχέσεις με τους οπαδούς της Μπόκα Τζούνιορς του κλαμπ *La Numero 12* και της Σαιντ-Ετιέν του συνδέσμου *Green Angels*. Φημολογείται ότι οι σχέσεις των οπαδών του Άρεως και της Σαιντ-Ετιέν ξεκίνησαν τη σεζόν 1979-80 όταν στα πλαίσια διεξαγωγής ενός αγώνα για το κύπελλο UEFA μεταξύ των δύο ομάδων που έληξε 3-3, Γάλλοι οπαδοί ήρθαν στη Θεσσαλονίκη για να υποστηρίξουν την ομάδα τους και γνωρίστηκαν με τους οπαδούς του Άρη. Τα τελευταία χρόνια έχουν συνάψει φιλικές σχέσεις και με τους οπαδούς της Μπότεφ Πλόβντιβ του συνδέσμου *Bultras*. Αξίζει να σημειωθεί ότι δύο από τα πιο διάσημα συνθήματα που ακούγονται στις κερκίδες από τους οπαδούς του Άρη (*Άρη, Άρη, Άρη, Άρη, Άρη, Άρη σ' αγαπάω* και *Όσο θα ζω*) προέκυψαν από διασκευές αντίστοιχων συνθημάτων των οπαδών της Μπόκα Τζούνιορς (*Dale Boca* και *Bostero* *Soy*).

Περιοδικά
---------

Ο SUPER 3 ξεκίνησε το 1994 να εκδίδει την εβδομαδιαία εφημερίδα "Super Aris", η οποία το 2014 μετατράπηκε σε μηνιαίο περιοδικό. Το συγκεκριμένο περιοδικό σταμάτησε να εκδίδεται. Πλέον ο SUPER 3 ξεκίνησε τον Ιανουάριο του 2020 την έκδοση ενός νέου περιοδικού που φέρει το όνομα του συνδέσμου.

Παραπομπές
----------

1. ↑  «Αρχειοθετημένο αντίγραφο». *web.archive.org*. Αρχειοθετήθηκε από το πρωτότυπο στις 21 Ιουλίου 2016. Ανακτήθηκε στις 27 Μαρτίου 2024. CS1 maint: Unfit url (link)
2. ↑  «Νόμος 4326/2015 (Κωδικοποιημένος) - ΦΕΚ Α 49/13.05.2015». *www.kodiko.gr*. Ανακτήθηκε στις 27 Μαρτίου 2024.
3. ↑  «Μόναχο 1989: Ο Άρης... βεβαίως-βεβαίως - Euroleague Greece». Αρχειοθετήθηκε από το πρωτότυπο στις 5 Μαρτίου 2016. Ανακτήθηκε στις 5 Ιουνίου 2016.
4. ↑  19/4/1990… ο ΑΡΗΣ δίνει το τελευταίο του παιχνίδι σε F-4 | aris.re[*νεκρός σύνδεσμος*]
5. ↑  Ο θρίαμβος του Άρη στο Τορίνο - Contra.gr - Live Sports Magazine
6. ↑  «1999: Το μεγάλο διπλό και η πρόκριση στη Γενεύη | aris.re». Αρχειοθετήθηκε από το πρωτότυπο στις 13 Μαρτίου 2016. Ανακτήθηκε στις 5 Ιουνίου 2016.
7. ↑  6.000 ARIS fans in Charleroi || Uleb Cup Final 2006 || Super3 archive || no.3
8. ↑  «Σαραγόσα-Άρης 2-1 - Europa League - SPORT 24». Αρχειοθετήθηκε από το πρωτότυπο στις 21 Ιουλίου 2015. Ανακτήθηκε στις 5 Ιουνίου 2016.
9. ↑  Μπάγερν Μονάχου-Αρης 6-0 - Contra.gr - Live Sports Magazine
10. ↑  Αούστρια Βιέννης-Άρης 1-1 - Άρης - SPORT 24
11. ↑  «2010: Έτσι γράφτηκε το έπος της Μαδρίτης | aris.re». Αρχειοθετήθηκε από το πρωτότυπο στις 3 Ιουνίου 2016. Ανακτήθηκε στις 5 Ιουνίου 2016.
12. ↑  Μάντσεστερ Σίτι-Άρης 3-0 (videos) - Contra.gr - Live Sports Magazine
13. ↑  «Super3 Perea – The UNITY | aris.re». Αρχειοθετήθηκε από το πρωτότυπο στις 2 Σεπτεμβρίου 2016. Ανακτήθηκε στις 5 Ιουνίου 2016.
14. ↑  Super Aris | PRESSARIS

Πηγές
-----

* Η Ιστορία
*

Εξωτερικοί σύνδεσμοι
--------------------

* SUPER 3 Official Website
* SUPER3 Official Page - Facebook